b'\n_START_ARTICLE_\nGoliatbiller\n_START_SECTION_\nUtseende\n_START_PARAGRAPH_\nMeget store (5-11 centimeter) og kraftige, langbeinte skarabider. De er blant de tyngste billene, larvene kan veie opptil 100 gram, de voksne billene rundt halvparten. Grunnfargen er svart eller m\xc3\xb8rkbrun, de har i tillegg mer eller mindre omfattende hvite tegninger. Hodet er avlangt, fremst har hannen et todelt fremspring som vanligvis er Y-formet, mens hunnens panne er skovlformet. Foran de sm\xc3\xa5 fasett\xc3\xb8ynene er det gjerne et spisst fremspring. Pronotum er bredere enn langt, rundet, med hvite lengdestriper som gjerne avgrenser fire svarte felter. Scutellum er stort og spisst, oftest mest hvitt. Dekkvingene er jevnt tilsmalnet bakover, og dekker hele bakkroppen. Beina er lange, spesielt f\xc3\xb8ttene, som ender i kraftige kl\xc3\xb8r. Mellom- og bakleggene har en tett brem av guloransje h\xc3\xa5r p\xc3\xa5 baksiden.\n_START_SECTION_\nLevevis\n_START_PARAGRAPH_\nDe voksne billene kan finnes p\xc3\xa5 sevje som flyter ut fra s\xc3\xa5r p\xc3\xa5 visse tr\xc3\xa6r, og kommer ogs\xc3\xa5 til gj\xc3\xa6rende frukt. Tross sin store kropp flyr de godt. Larvene lever i jorden, og i motsetning til mange andre Cetoniinae trenger de proteinrik kost, fordi de vokser sv\xc3\xa6rt raskt. I fangenskap kan de fores med hunde- eller kattemat, hva de eter ute i naturen vet man ikke med sikkerhet. Under optimale forhold kan larven voksen til en lengde av 13 centimeter og en vekt over 100 gram p\xc3\xa5 fire m\xc3\xa5neder, som tilsvarer varigheten av regntiden. Larven graver s\xc3\xa5 ut et puppekammer et stykke nede i jorda, forvandler seg til en puppe og tilbringer mesteparten av t\xc3\xb8rketiden i dette stadiet. Etter noen m\xc3\xa5neder klekker den voksne billen nede i puppekammeret, men den kommer ikke opp f\xc3\xb8r regnet kommer. I fangenskap kan de voksne billene leve over ett \xc3\xa5r, men levetiden er trolig mye kortere i vill tilstand. De voksne billene bruker mesteparten av tiden p\xc3\xa5 \xc3\xa5 f\xc3\xa5 formert seg, hannene kjemper ved hjelp av det gaffeldelte fremspringet p\xc3\xa5 hodet, som de fors\xc3\xb8ker i vippe hverandre opp med.\n_START_SECTION_\nUtbredelse\n_START_PARAGRAPH_\nSlekten lever i tropiske omr\xc3\xa5der av Afrika.'